แอฟ ทักษอร ได้บทเรียนจาก น้องปีใหม่ ทำลูกร้องไห้เพราะผิดคำสัญญา
เป็นอีกคู่แม่ลูกที่รักและสนิทกันมากๆ สำหรับ แอฟ ทักษอร และ น้องปีใหม่ ลูกสาวสุดที่รัก แต่ล่าสุดแม่แอฟได้เล่าเหตุการณ์ที่เกิดขึ้นล่าสุด ที่ทำให้ลูกสาวสุดที่รักต้องร้องไห้เสียใจ โดยสาวแอฟเล่าเรื่องนี้ผ่านอินสตาแกรมของตัวเองว่าบทเรียนจากลูกน้อย เหตุเกิดวันซ้อมบัลเล่ต์ เป็นการขึ้นแสดงครั้งแรกในชีวิตของหนูปีค่ะ ปีใหม่ตั้งใจมาก ซ้อมมาสามอาทิตย์ โดยตกลงกันว่า ห้ามหม่ามี้ดูนะคะ ขอเป็นความลับจนกว่าวันแสดงจริง แม่ก็ปฏิบัติตามนั้นค่ะสองอาทิตย์แรกพาไปส่ง ซ้อมเสร็จค่อยกลับไปรับ คุณตาคุณยายเฝ้าค่ะ พอวันซ้อมใหญ่ แม่ก็อารมณ์ตื่นเต้นไปด้วย พอไปส่งก็ตั้งใจกลับเลย เดี๋ยวคุณตาคุณยายตามมาเฝ้าเช่นเคย ส่งเสร็จระหว่างทางเดินออกเจอผู้ปกครองหลายท่าน ทุกคนก็ถามว่าจะไปแล้วเหรอพอหลายๆ คนทัก เอ๊ะ ชักใจไม่ดี ถามตัวเอง นั่นสิ เราจะไปเหรอ พ่อแม่ทุกคนอยู่ ถ้าลูกมองลงมาไม่เจอแม่เหมือนคนอื่นคงเสียใจ ถ้าเรากลับไปต้องรู้สึกผิดแน่ เลยเปลี่ยนใจชวนพี่เปิ้ลอยู่ดูซ้อมดีกว่าพอปีขึ้นเวทีเท่านั้นล่ะค่ะ สังเกตเห็น ทำไมปีหน้าเสียและเต้นไปเหมือนพูด ยกมืออะไรกับใคร ทำอยู่หลายที งงเลย เพราะด้านหน้ามีแต่วงออเคสตร้า ปีไม่น่ารู้จักใครในนั้น แม่ก็ไม่รู้เรื่อง โบกไม้โบกมือ กลัวลูกไม่เห็นซ้อมเสร็จออกมาอย่างงงๆ พอปีใหม่วิ่งออกมาชี้แม่เหมือนที่ชี้บนเวทีแล้วร้องไห้โฮ แม่ผิดสัญญา หนูบอกแล้วมันเป็นซีเครท นาทีนั้นใจหายวาบ จริงด้วย แม่ผิดจริง ไม่มีคำแก้ตัวใดๆ ปีใหม่ยังคงร้องไห้แบบผิดหวังเจ็บปวดมาก โดนคุณตาดุอย่าชี้แม่ แต่ก็ยังไม่หยุดร้องไห้บอกหนูเสียใจมาก หนูตั้งใจให้แม่ภูมิใจวันหนูแสดงจริง ทำไมแม่ทำแบบนี้ นั่นสิ ที่แม่ทำเพราะคิดเอาเองทั้งหมด คิดว่าเพราะห่วง เพราะรัก อยู่ให้ตัวเองสบายใจว่าเราไม่พลาดอะไรได้เฝ้าลูกเหมือนพ่อแม่คนอื่น แต่กลับไม่ให้ความสำคัญกับสิ่งที่ตกลงกับลูกไว้ คิดว่าเด็กไม่จริงจังอะไรหรอก เห็นหน้าเราก็คงดีใจแล้ว เด็กที่ไหนจะไม่อยากมองมาแล้วเห็นแม่งานนี้เป็นบทเรียนของแม่ ให้ฟังและเชื่อใจลูก ลูกเราอาจไม่เหมือนใคร และไม่เหมือนที่เราคิดเอาเองว่าเค้าจะเป็น เห็นตัวเล็กๆ แบบนี้ก็ขอให้เชื่อใจกัน แม่จะจำไว้ค่ะหลังจากที่แม่แอฟโพสต์เรื่องราวเหตุการณ์ที่ทำให้ลูกสาวต้องร้องไห้เสียใจเพราะผิดคำสัญญานี้ ก็ทำเอาเพื่อนๆ ทั้งในและนอกวงการ รวมไปถึงแฟนๆ เข้ามาคอมเมนต์ให้กำลังใจแม่แอฟและชื่นชมในความตั้งใจของน้องปีใหม่อย่างมากมาย
แอฟ ทักษอร เล่าเหตุการณ์ที่ทำให้ลูกสาวน้องปีใหม่ ร้องไห้เสียใจ เพราะทำผิดสัญญากับลูกน้อย
แอฟ ทักษอร,น้องปีใหม่,แอฟ น้องปีใหม่,ข่าวบันเทิง,อินสตาแกรมดารา